b'\n_START_ARTICLE_\nAmerikanski Slovenec\n_START_PARAGRAPH_\nAmerikanski Slovenec je prvi in najstarej\xc5\xa1i slovenski \xc4\x8dasnik v ZDA._NEWLINE_Amerikanski Slovenec je za\xc4\x8del izhajati 3. septembra 1891 kot tednik v Chicagu (Illinois), med obema svetovnima vojnama nekaj \xc4\x8dasa ve\xc4\x8dkrat tedensko, od 1946 v Clevelandu spet kot tednik._NEWLINE_Priseljenci, ki so osnovali AS, so bili Frank Zalokar in njegovi trije zeti. Kot urednik se jih je pridru\xc5\xbeil Anton Murnik. Na \xc4\x8dasopis so letele kritike, problem je bil predvsem v liberalni dr\xc5\xbei lastnikov \xc4\x8dasopisa. Po desetih \xc5\xa1tevilkah so ga prodali J.F. Buhu, ki se sede\xc5\xbe \xc4\x8dasopisa iz Chicaga preselil v Tower (Minnesota)._NEWLINE_Novi lastnik si je kot glavni cilj zadal ohranjanje kr\xc5\xa1\xc4\x8danske vere med slovenskimi priseljenci v Ameriki. Pod Buhovim vodstvom, ki je kupil tudi tiskarski stroj ter tako ustanovil prvo slovensko tiskarno v ZDA, je Amerikanski Slovenec izhajal do 1899. \xc4\x8casopis je v zopet posloval z izgubo, razlog za to je majhna slovenska skupnost v Towerju in naro\xc4\x8dnina (3 dolarje oziroma 6 goldinarjev), ki je bila za takratne razmere ve\xc4\x8dini priseljencev, ki so pri\xc5\xa1li v Ameriko brez vsega, preve\xc4\x8d._NEWLINE_L. 1899 je Buh \xc4\x8dasopis prodal \xc5\xbeupniku slovenske \xc5\xbeupnije sv. Jo\xc5\xbeefa iz Jolieta (Illinois) \xe2\x80\x93 Fran\xc4\x8di\xc5\xa1ku \xc5\xa0u\xc5\xa1ter\xc5\xa1i\xc4\x8du. Joliet je bil primernej\xc5\xa1i kraj, saj je bil versko sredi\xc5\xa1\xc4\x8de slovenskih priseljencev. Iz prvotnih 600, je \xc5\xa1tevilo kmalu naraslo na 2000 naro\xc4\x8dnikov. Pove\xc4\x8dali so tudi \xc5\xa1tevilo strani, cena pa je ostala enaka. 1910 se je \xc5\xa0u\xc5\xa1ter\xc5\xa1i\xc4\x8d upokojil in odpotoval nazaj v\xc2\xa0\xc2\xbbstaro domovino\xc2\xab. \xc4\x8casnik je nato za\xc4\x8del menjati urednike, s tem pa mo\xc4\x8dno izgubil na kvaliteti._NEWLINE_L. 1917 je postal uradno glasilo slovenske katoli\xc5\xa1ke bratske podporne organizacije, Dru\xc5\xa1tva svete dru\xc5\xbeine. V obdobju med letoma 1914 in 1921 je bil po kvaliteti na najni\xc5\xbejem nivoju._NEWLINE_L.1923 ga je odkupil Nemec Edvard Winker, kateremu \xc4\x8dasopisa ni uspelo o\xc5\xbeiveti, zato ga je leto kasneje prodal Tiskovnemu dru\xc5\xa1tvu Edinost iz Chicaga, kjer je od 10. junija do 4. avgusta 1924 izhajal pod imenom Edinost \xe2\x80\x93 Amerikanski Slovenec, potem pa zopet pod prvotnim naslovom, ker to ime bralcem ni bilo v\xc5\xa1e\xc4\x8d._NEWLINE_L. 1946 ga je kupila Ameri\xc5\xa1ka slovenska katoli\xc5\xa1ka jednota in ga preselila v Cleveland._NEWLINE_Amerikanski Slovenec je bil ves \xc4\x8das katoli\xc5\xa1ki \xc4\x8dasnik, ker pa ni objavljal samo verskih tem, je bil primeren za \xc5\xa1ir\xc5\xa1i krog ljudi. Kot prvi slovenski \xc4\x8dasopis v ZDA pa je prevzel pionirsko vlogo zdru\xc5\xbeevanja ameri\xc5\xa1kih Slovencev.'